ORDE do 5 de abril de 2011 pola que se establecen as bases e se convocan, en réxime de concorrencia competitiva, subvencións para o cofinanciamento do Programa de apertura de centros educativos públicos fóra do horario lectivo, nos concellos de Galicia para o ano 2011.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 12/04/2011

O Estatuto de autonomía de Galicia declara no seu artigo 31º a competencia plena da Comunidade Autónoma de Galicia para o regulamento e administración do ensino en toda a súa extensión, niveis e graos, modalidades e especialidades, sen prexuízo das limitacións impostas polos artigos 27º e 149º da Constitución española.
A Lei orgánica 2/2006, do 3 de maio, de educación, no seu preámbulo atribúe a responsabilidade do éxito escolar ao alumnado individualmente, pero tamén ao apoio das familias, do profesorado, dos centros docentes, das administracións educativas e da sociedade no seu conxunto, xa que é esta a responsable última da calidade do sistema educativo.
A disposición adicional décimo quinta desta lei determina que corresponde ás administracións educativas establecer o procedemento para o uso dos centros docentes que dependan delas, por parte dos concellos, fóra do horario lectivo para a realización de actividades educativas, culturais, deportivas ou sociais, así como que este uso quedará suxeito ás necesidades derivadas da programación das actividades dos devanditos centros.
O Decreto 332/2009, do 11 de xuño, polo que se establece a estrutura orgánica da Consellería de Educación e Ordenación Universitaria, inclúe dentro das súas funcións o deseño e elaboración de programas de mellora dos recursos educativos complementarios.
Por outra parte, cabe sinalar que o artigo 80º da Lei 5/1997, do 22 de xullo, de Administración local de Galicia, establece como competencia propia dos concellos, para a xestión dos seus intereses a promoción de toda clase de actividades e a prestación de servizos públicos que contribúan a satisfacer as necesidades e aspiracións da comunidade de veciños, engadindo, nese mesmo artigo, que exercerán as competencias en materia de actividades e instalacións culturais e deportivas, e nas de ocupación do tempo de lecer e o turismo.
Así mesmo, un dos principios básicos da autonomía dos centros é a posibilidade de utilizar as súas instalacións como recursos para a realización de actividades deportivas, artísticas e de estudo, dentro dun concepto de servizos complementarios que mellore a oferta educativa.
Coa utilización das instalacións do centro preténdese favorecer o desenvolvemento de actividades que proporcionen unha formación integral ao alumnado. Así mesmo, procurarase que o alumnado acade unha optimización dos tempos extraescolares para a adquisición das competencias básicas que lles exixe a sociedade actual, ao tempo que se promove o esforzo compartido de toda a comunidade educativa de cara ao fomento do éxito escolar, e á redución do abandono temperán dos estudos da nosa mocidade.
Ao abeiro do convenio de colaboración subscrito o 28 de decembro de 2010 entre o Ministerio de Educación e a Comunidade Autónoma de Galicia para o Plan de apoio á implantación da LOE que inclúe actuacións do programa operativo do Fondo Social Europeo desenvolvido polo Ministerio de Educación, recóllense actuacións dirixidas á mellora do éxito escolar, accións de orientación e reforzo para diminuír o abandono temperán da escolarización en alumnado con escaso aprecio pola aprendizaxe, e un programa para a extensión ou modificación do tempo escolar. Tales accións desenvolveranse a través de convocatorias dirixidas aos centros educativos ou ben a concellos que se acollan ao programa.
Con todo, é preciso salientar a coherencia dos mencionados principios, bases legais e convenios coas actuais liñas prioritarias de actuación da Consellería de Educación e Ordenación Universitaria, vertebradas no fomento do plurilingüismo, no uso das tecnoloxías da información e da comunicación, na orientación educativa e na conciliación da vida familiar, persoal e laboral, sustentadas nos actuais currículos de educación infantil, primaria e secundaria obrigatoria (Decreto 330/2009, do 4 de xuño, Decreto 130/2007, do 28 de xullo e Decreto 133/2007, do 5 de xullo, respectivamente).
Así pois, para dotar de eficacia o mencionado nos parágrafos anteriores establécese nesta orde un programa de axudas económicas dirixidas aos concellos coa finalidade de financiar, apoiar e potenciar a apertura de centros educativos fóra do horario lectivo e a capacitación da comunidade educativa a prol da mellora do éxito escolar.
Polo exposto, esta consellería
DISPÓN:
Artigo 1º.-Obxecto.
1. Esta orde ten por obxecto establecer as bases que rexerán a convocatoria e o procedemento de concesión, en réxime de concorrencia competitiva, das axudas dirixidas aos concellos de Galicia para o cofinanciamento do desenvolvemento do programa de apertura de centros educativos públicos fóra do horario lectivo, a través das seguintes modalidades:
a) Modalidade A: apoio á mellora das habilidades comunicativas.
b) Modalidade B: reforzo educativo.
c) Modalidade C: fomento da implicación das familias no ámbito escolar.
d) Modalidade D: desenvolvemento de actividades lúdicas e deportivas nun contexto educativo.
Artigo 2º.-Entidades beneficiarias.
1. Poderán solicitar as axudas todos os concellos de Galicia que conten no seu termo municipal con un ou máis centros docentes públicos, e que cumpran cos requisitos da convocatoria.
2. En virtude do previsto no parágrafo 2 do artigo 8º.3 da Lei 9/2007, do 13 de xuño, de subvencións de Galicia, as agrupacións de concellos indicarán, en anexo á súa solicitude, os compromisos de execución asumidos por cada membro da agrupación, así como o importe da subvención que se aplicará por cada un deles, que terán igualmente a consideración de beneficiarios. O anexo deberá ser subscrito por quen exerza a representación legal da agrupación solicitante. Neste caso, o centro educativo no que se desenvolve a actividade poderá ser ou non, un centro do concello solicitante. Cando a actividade se leve a cabo nun centro dun concello diferente daquel que fai a solicitude, terán que indicar, en observacións, o centro educativo no que se desenvolve a actividade.
Artigo 3º.-Actividades subvencionables.
Nesta orde convócanse axudas para a realización de actividades que dentro das modalidades establecidas desenvolvan os seguintes ámbitos:
1. Modalidade A: apoio á mellora das habilidades comunicativas.
Ámbitos:
a) A biblioteca escolar como centro de recurso para a lectura, información e aprendizaxe (Cód. A1).
b) Uso das linguas estranxeiras a nivel oral e/ou escrito (Cód. A2).
Contidos das actividades:
-Traballo cos libros como fonte de coñecemento e pracer.
-Desenvolvemento da competencia lingüística na lingua obxecto da actuación, a través de actividades de comunicación que incidan nas destrezas de comprensión e expresión.
-Fomento da interculturalidade.
2. Modalidade B: reforzo educativo.
Ámbitos:
a) Competencias básicas (lingüística e matemática) (Cód. B1).
b) Competencia nas técnicas de traballo intelectual (técnicas de estudo) (Cód. B2).
c) Reforzo da aprendizaxe a través das tecnoloxías da información e comunicación (TIC) (Cód. B3).
Contido das actividades:
-De reforzo educativo das técnicas instrumentais básicas (lectura, escritura e cálculo).
-De comunicación que incidan nas destrezas de comprensión e expresión.
-Itinerarios didácticos e/ou traballos por proxectos coas TIC que impulse a motivación polo estudo.
3. Modalidade C: fomento da implicación das familias no ámbito escolar.
Ámbitos:
a) Familias como axente do reforzo educativo (Cód. C1).
b) Habilidades de relación e interacción social (Cód. C2).
c) Prevención absentismo/abandono escolar (Cód. C3).
d) Habilidades sociais para a resolución pacífica de conflitos (Cód. C4).
e) Competencia dixital das familias en relación coas novas tecnoloxías (TIC) aplicadas no ámbito educativo (Cód. C5).
Contido das actividades:
-De dinamización de escolas de nais e pais, ANPAS e familias sobre o seu aspecto formativo, valores e convivencia, colaboración co centro educativo, e aqueles aspectos que favorezan o desenvolvemento persoal e social do alumnado.
-Fomento no alumnado dun adecuado coñecemento das súas potencialidades, así como a promoción do adestramento daquelas habilidades sociais que se consideran básicas para a convivencia e un traballo cooperativo.
-Actuacións dirixidas á loita contra o absentismo escolar.
-Actuacións dirixidas á loita contra o abandono escolar.
-Formativas para a educación no acceso e uso responsable das TIC, por parte dos fillos e fillas, así como actividades que faciliten o coñecemento e uso das novas tecnoloxías aplicadas no ámbito educativo.
4. Modalidade D: desenvolvemento de actividade deportivas e lúdicas nun contexto educativo.
Ámbitos:
a) Fomento do deporte (Cód. D1).
b) Fomento da creatividade (Cód. D2).
Contidos das actividades:
-Deportivas en xeral.
-Potenciación das habilidades sociais, autoestima e autonomía persoal.
-Fomento do pensamento creativo dos ámbitos lingüístico, artístico, social e científico-matemático.
Artigo 4º.-Persoas destinatarias das actividades.
Poderán participar nas actividades subvencionables:
1. O alumnado de educación primaria (EP) e secundaria obrigatoria (ESO) en todas as modalidades.
2. O alumnado de educación infantil (EI) só para as actividades recollidas nas modalidades A e D.
3. Mozos e mozas de 16 a 24 anos só para as actividades recollidas dentro da modalidade B.
4. Familias, pais/nais ou titores legais do alumnado do centro educativo en todas as modalidades.
Artigo 5º.-Requisitos das actividades.
1. Lugar de celebración.
As actividades realizaranse nos centros educativos públicos programados.
Os concellos garantirán a conservación das instalacións educativas das que fagan uso. Contarán cunha persoa coordinadora xeral do programa para o conxunto dos centros participantes e porán á disposición da comunidade educativa os medios precisos para o desenvolvemento das actividades que se leven a cabo no período comprendido desde o 1 de xaneiro de 2011 ata o 31 de agosto de 2011.
2. Datas de celebración e horarios.
Serán obxecto das axudas convocadas as actividades realizadas nos períodos escolares comprendidos entre o 1 de xaneiro de 2011 e o 31 de agosto de 2011.
As actividades desenvolveranse fóra do horario escolar, en horario anterior e/ou posterior ao lectivo, salvo as que se realicen dentro da modalidade D que, ademais, poderán desenvolverse en vacacións ou fins de semana.
Artigo 6º.-Financiamento e tipo de axuda.
1. As solicitudes de axuda reguladas nesta orde serán atendidas con cargo ás seguintes aplicacións orzamentarias da Consellería de Educación e Ordenación Universitaria, dos orzamentos do 2011:
a) Mod. A: 376.495,87  con cargo á aplicación 09.01.423A.460.0.
b) Mod. B: 995.905,17  con cargo á aplicación 09.04.423B.460.1.
c) Mod. C: 766.658,11  con cargo á aplicación 09.04.423B.460.0.
d) Mod. D: 309.735,29  con cargo á aplicación 09.01.423A.460.0.
Se no proceso de resolución, nas modalidades A ou D, non se chegasen a adxudicar as axudas pola totalidade dos orzamentos, os remanentes poderán incrementar o orzamento previsto dunha modalidade á outra.
2. Nesta orde convócanse axudas para o desenvolvemento das actividades que teñen como finalidade compensar os gastos producidos nos seguintes conceptos:
-Gastos de persoal.
-Gastos xerais imputables ao desenvolvemento directo das actividades.
3. Quedan excluídos expresamente como gastos subvencionables os de transporte, formación do persoal que desenvolve as actividades, actuacións e representacións e adquisición de material inventariable.
4. O importe máximo da axuda solicitada non superará o 80% do orzamento solicitado para cada unha das actividades recollidas no proxecto presentado.
O importe das axudas solicitadas en ningún caso poderá ser de tal contía que, illada ou en concorrencia con subvencións ou axudas doutras institucións públicas ou privadas, supere o custo da actividade.
Ningún concello recibirá unha dotación maior á cantidade solicitada.
Artigo 7º.-Criterios de valoración e de cálculo das axudas.
1. As actividades valoraranse atendendo aos seguintes aspectos:
a) Xustificación da actividade: valorarase a vinculación da actividade proposta coa problemática do contexto e/ou do contorno e coas características do alumnado (ata 20 puntos).
b) Obxectivos e contidos: valorarase a coherencia de obxectivos e contidos coa xustificación da actividade (ata 20 puntos).
c) Temporalización: valorarase a concreción e a idoneidade da distribución temporal da actividade (ata 10 puntos).
d) Desenvolvemento: concreción da distribución dos contidos da actividade (ata 20 puntos).
e) Canles de publicidade: recursos e medios de difusión, comunicación e sensibilización da comunidade educativa (ata 10 punto).
f) Cualificación do persoal que desenvolverá a actividade: valorarase cualificación, titulación e experiencia do persoal (ata 20 puntos).
Para cada unha das actividades solicitadas cubrirase o anexo III.
2. O cálculo da axuda será proporcional á puntuación obtida nas actividades que se vaian desenvolver. Só se subvencionarán aquelas actividades que acaden como mínimo 50 puntos.
3. Para fixar a contía da axuda de cada actividade dividirase o total do orzamento de cada modalidade entre a suma de puntos obtida da valoración de todas as actividades aprobadas nesa modalidade; obténdose así, a cantidade en euros establecida para cada punto.
Unha vez obtido o valor en euros de cada punto, nas actividades da modalidade correspondente, multiplicarase pola puntuación obtida en cada actividade de cada beneficiario, para obter a contía da axuda.
Artigo 8º.-Solicitudes de participación e prazo de presentación.
1. Para facilitar e axilizar o trámite de participación, poderase completar en liña a solicitude e o anexo III que como formulario electrónico atoparán na páxina web www.edu.xunta.es/acace. As solicitudes unha vez gardadas e impresas, deberán estar asinadas polas persoas representantes das entidades solicitantes.
Para poder cubrir a solicitude e o anexo III en liña é necesario que o representante da entidade solicitante posúa un enderezo no dominio edu.xunta.es.
2. Independentemente da opción elixida para cubrir os ditos anexos, as solicitudes xunto coa documentación indicada no artigo 9º, deberán dirixirse á Consellería de Educación e Ordenación Universitaria, Dirección Xeral de Educación, Formación Profesional e Innovación Educativa, San Caetano s/n, 15781 Santiago de Compostela, e deberán presentarse a través do rexistro xeral da Xunta de Galicia, Consellería de Presidencia, Administracións Públicas e Xustiza, nos seus departamentos territoriais ou mediante calquera dos procedementos establecidos no artigo 38º.4 da Lei 30/1992, de réxime xurídico das administracións públicas e do procedemento administrativo común, sendo imprescindible que na instancia apareza a data de recepción no organismo público correspondente. Se a solicitude é remitida por correo, é necesario que se presente en sobre aberto para que sexa datado e selado nunha oficina de correos antes de que se proceda á súa certificación.
3. O prazo para a presentación de solicitudes será dun mes, contado a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo cardinal do día da publicación. Se o último día de prazo fose inhábil entenderase prorrogado ao primeiro día hábil seguinte e, se no mes do vencemento, non houbese día equivalente ao inicial do cómputo, entenderase que o prazo expira o último do mes.
Artigo 9º.-Documentación.
Á solicitude xuntaráselle a seguinte documentación:
a) Proxecto, axustado ao anexo II.
b) Fichas individuais de cada unha das actividades que se desenvolverán para cada unha das modalidades, empregando o anexo III.
c) Declaración de non estar incurso en ningunha das prohibicións para a obtención de subvencións recollidas no artigo 10º da Lei 9/2007, do 7 de xuño, de subvencións de Galicia.
d) Declaración de cumprimento das obrigas exixidas polo artigo 11º da Lei 9/2007, do 7 de xuño, de subvencións de Galicia.
e) Acreditación da personalidade e o apoderamento suficiente e subsistente de quen actúa en nome e representación da entidade solicitante. Esta circunstancia farase constar mediante certificado expedido para tales efectos pola secretaría xeral da entidade solicitante e que, no suposto de agrupacións de concellos, deberá indicar que dispón de poderes suficientes para cumprir as obrigas que, como entidade beneficiaria, corresponden a tal agrupación.
f) Certificado, expedido pola secretaría da entidade solicitante no que se recolla o acordo do órgano municipal competente de solicitar a subvención prevista nesta orde e a concreta finalidade para a cal se solicita, incluíndo o orzamento total do proxecto, con detalle dos custos de cada unha das actividades organizadas por modalidades.
g) Declaración do representante legal da entidade solicitante no que conste o conxunto das axudas, subvencións, recursos económicos ou ingresos, solicitados, aprobados, concedidos ou pendentes de resolución, para a mesma finalidade para a que solicita a subvención. No caso de non ter percibido ou solicitado ningunha outra axuda, é necesario achegar igualmente a declaración indicando este feito.
Artigo 10º.-Instrución e tramitación do procedemento.
1. Será competente para instruír o procedemento, así como para formular a correspondente proposta de resolución, a Dirección Xeral de Educación, Formación Profesional e Innovación Educativa da Consellería de Educación e Ordenación Universitaria.
2. Os expedientes serán tramitados pola Subdirección Xeral de Ordenación e Innovación Educativa e Formación do Profesorado.
A unidade encargada da xestión dos expedientes comprobará que as solicitudes cumpran co establecido nesta orde e, se é o caso, requirirá os interesados para que, no prazo de dez días emenden as faltas ou acheguen os documentos preceptivos. Se non o fixesen así, teraselles por desistidos da súa petición, logo da resolución que deberá ser ditada nos termos previstos no artigo 42º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Os expedientes, unha vez revisados e, se é o caso, completados, remitiranse á comisión de avaliación, recollida no artigo 11º desta orde, que terá a función de valorar e propoñer a concesión ou denegación das subvencións, seguindo os criterios obxectivos recollidos no artigo 7 desta orde.
Finalizada a valoración das solicitudes e feita a proposta de concesión pola comisión de avaliación, procederase a expoñer na páxina web www.edu.xunta.es/acace a proposta provisional que incluirá a cantidade asignada a cada concello por cada unha das modalidades e concederalles un prazo de dez días para que formulen alegacións e presenten os documentos e xustificantes que consideren pertinentes.
4. Estudadas e valoradas as alegacións presentadas, o director xeral de Educación, Formación Profesional e Innovación Educativa elevará proposta de resolución ao conselleiro de Educación e Ordenación Universitaria, coa indicación da concesión ou da denegación das axudas solicitadas en cada modalidade, e, de ser o caso, a exclusión daquelas entidades solicitantes que non reúnan algún dos requisitos da convocatoria.
Artigo 11º.-Comisión de avaliación.
Crearase unha comisión para valorar as solicitudes presentadas, e que estará composta como segue:
a) Presidencia: persoa titular da Dirección Xeral de Educación, Formación Profesional e Innovación Educativa da Consellería de Educación e Ordenación Universitaria, ou persoa en quen delegue.
b) Vogais: ata un máximo de tres persoas nomeadas polo presidente da Comisión, con categoría de subdirector xeral ou xefe de servizo.
c) Secretaría: unha persoa funcionaria da Dirección Xeral de Educación, Formación Profesional e Innovación Educativa, que actuará como secretario/a, con voz e sen voto.
A comisión poderá dispoñer a constitución dunha subcomisión técnica especializada para os efectos de colaborar na valoración dos documentos achegados e na baremación.
Para os efectos previstos no artigo 26º.2 do Decreto 144/2001, do 7 de xuño, esta comisión considerarase incluída na categoría 3ª.
Artigo 12º.-Resolución.
1. Será competente para ditar a resolución o titular da Consellería de Educación e Ordenación Universitaria.
O prazo para ditar e notificar a resolución será de seis meses a partir do día seguinte ao da finalización do prazo de solicitude.
2. A resolución favorable conterá, como mínimo, os seguintes puntos:
a) Importe da subvención outorgada.
b) Contía das axudas agrupadas por modalidades (A, B, C, D).
c) Calquera outra especificación que se considere oportuna en cada caso concreto; en especial, e tal e como determina o derradeiro parágrafo do artigo 8º.3 da Lei 9/2007, do 13 de xuño, de subvencións de Galicia, para o suposto de que a entidade beneficiaria sexa unha agrupación de concellos, deberán indicarse os compromisos de execución asumidos por cada membro da agrupación, así como o importe da subvención que se aplicará por cada un deles.
3. Transcorrido o prazo de seis meses sen que se lle notificase a resolución expresa, o solicitante poderá entender desestimada a súa solicitude, nos termos previstos na Lei 30/1992, do 26 de novembro, de réxime xurídico das administracións públicas e do procedemento administrativo común.
4. A resolución incluirá os concellos ou -agrupacións de concellos- beneficiarios, publicándose no Diario Oficial de Galicia e na páxina web nos termos previstos no artigo 13º.4 da Lei 4/2006, do 30 de xuño, de transparencia e boas prácticas administrativas na Administración pública galega.
Artigo 13º.-Réxime de recursos.
As resolucións dos expedientes tramitados ao abeiro do disposto nesta orde, esgotarán a vía administrativa, polo que, de conformidade co previsto no artigo 46º da Lei 29/1998, do 13 de xullo, reguladora da xurisdición contencioso-administrativa, contra elas poderá interpoñerse recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia no prazo de dous meses contados desde o día seguinte ao da súa notificación, se for expresa; se non o for, o prazo será de seis meses e, para a entidade solicitante, contarase a partir do día seguinte a aquel en que se produza o acto presunto.
Malia o anterior, por ter a recorrente a condición de Administración pública, poderá facer uso do requirimento previo a que alude o artigo 44º da antedita Lei 29/1998.
Artigo 14º.-Compatibilidade.
Estas axudas son compatibles co aproveitamento doutro tipo de axudas de institucións públicas ou privadas destinadas ao mesmo fin, sempre e cando o importe das subvencións, axudas, ingresos ou recursos non supere o custo das actividades subvencionadas, tal e como establece o artigo 17º.3 da Lei 9/2007, do 13 de xuño, de subvencións de Galicia.
Artigo 15º.-Subcontratación.
Para os efectos do previsto no artigo 27º da Lei 9/2007, do 13 de xuño, de subvencións de Galicia, autorízase expresamente ás entidades beneficiarias das subvencións previstas nesta orde, para que subcontraten ata o 100% do importe dos traballos necesarios para a realización das actividades susceptibles de seren subvencionados. Tal autorización considérase concedida sen prexuízo das previsións que establecen os números 3 e seguintes do devandito artigo 27º.
Artigo 16º.-Pagamento das axudas.
As cantidades concedidas con cargo ás aplicacións orzamentarias detalladas no artigo 7º desta orde, seranlles transferidas aos concellos pola Consellería de Educación e Ordenación Universitaria, unha vez feita a debida xustificación de gastos, no período correspondente ao exercicio económico 2011.
Artigo 17º.-Xustificación da subvención.
1. A xustificación dos gastos realizados polo concello para a posta en marcha do programa farase ata o 10 de outubro de 2011, tendo en conta que se deberá xustificar o 100% do custo total das actividades subvencionadas en cada modalidade. A xustificación dun importe menor ao proposto supoñerá a minorización proporcional do concedido.
2. Achegándose á Consellería de Educación e Ordenación Universitaria, Dirección Xeral de Educación, Formación Profesional e Innovación Educativa, Servizo de Ordenación, Innovación e Orientación Educativa; edificio administrativo San Caetano, s/n, 15781 Santiago de Compostela, a documentación que se detalla a seguir:
a) Certificación da intervención ou do órgano municipal que teña atribuídas as facultades de control do total dos gastos realizados, co detalle do custo das actividades desagregado por modalidades, así como do cumprimento da finalidade para a que foi concedida.
b) Memoria das actividades realizadas, organizadas por modalidades e axustadas ao proxecto presentado na solicitude.
c) Declaración do representante legal da entidade solicitante no que conste o conxunto das axudas, subvencións, recursos económicos ou ingresos, solicitados, aprobados, concedidos ou pendentes de resolución, para a mesma finalidade para a que solicita a subvención. No caso de non ter percibido ou solicitado ningunha outra axuda, é necesario achegar igualmente a declaración, indicando este feito.
3. Non se realizará o pagamento da subvención de non cumprirse o estipulado no punto 7 do artigo 31º da Lei 9/2007, do 13 de xuño, de subvencións de Galicia.
4. O incumprimento do prazo de xustificación dará lugar á perda do dereito de percibir a axuda outorgada.
Artigo 18º.-Avaliación e seguimento.
A Dirección Xeral de Educación, Formación Profesional e Innovación Educativa levará a cabo, a través do servizo de Inspección Educativa, o seguimento e a avaliación das actividades.
O incumprimento total ou parcial das condicións que se tiveron en conta para a súa concesión, poderá dar lugar á anulación ou modificación da contía do importe concedido.
Artigo 19º.-Obrigas das entidades beneficiarias.
A entidade beneficiaria das axudas está obrigada a observar o disposto no artigo 11º da Lei 9/2007, do 13 de xuño, de subvencións de Galicia, e ademais a:
1. Achegar os informes e a información que lle sexa requirida pola Dirección Xeral de Educación, Formación Profesional e Innovación Educativa.
2. Facilitar toda a información que lle sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control do destino das axudas.
3. As entidades beneficiarias deberán dar a adecuada publicidade do financiamento en todas as actuacións que derivan da execución do proxecto. Mencionarase expresamente a participación da Consellería de Educación e Ordenación Universitaria e faranse visibles os logotipos desta convocatoria de axudas nos documentos, folletos, publicacións, soportes web que se realicen no cumprimento dos obxectivos desta. Estes logotipos poderanse descargar desde a páxina
http://www.xunta.es/composicion-con-presidencia-e-consellerias.
Disposicións derradeiras
Primeira.-Contra esta orde as persoas interesadas poderán interpoñer recurso potestativo de reposición ante a persoa titular da Consellería de Educación e Ordenación Universitaria, no prazo dun mes contado a partir do día seguinte ao da súa publicación no DOG, segundo o disposto nos artigos 116º e 117º da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia.
Segunda.-Autorízase a Dirección Xeral de Educación, Formación Profesional e Innovación Educativa para adoptar as medidas necesarias para a execución e desenvolvemento desta orde.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 5 de abril de 2011.
Jesús Vázquez Abad
Conselleiro de Educación e Ordenación Universitaria
ANEXO II
Guión para a elaboración do proxecto
1. Título do proxecto.
2. Datos identificativos do concello.
3. Relación de actividades, distribuídas ao longo do prazo establecido nesta orde, relacionadas por meses e por cada unha das modalidades para as que solicita subvención.
4. Número de centros implicados, número de alumnado por centro e estimación do número total de alumnado participante.
5. Vinculación das actividades propostas coa problemática do contexto e/ou do contorno e coas características do alumnado.
6. Descrición en detalle, por modalidade, das actividades que se van desenvolver atendendo ao especificado no anexo III.
7. Establecemento de criterios e procesos para a avaliación dos diferentes aspectos das actividades e da súa repercusión na práctica educativa, referentes, polo menos, aos seguintes aspectos:
-Aplicación e repercusión na práctica educativa.
-Metodoloxía empregada.
-Organización dos recursos humanos e materiais.
-Propostas de mellora e, se é o caso, de continuidade do traballo.
8. Os mecanismos de coordinación cos centros educativos de procedencia do alumnado e o concello.
9. As canles, recursos e medios de difusión, comunicación e sensibilización da comunidade educativa nos obxectivos e accións do proxecto.
Ver referencia pdf "07200D011P018.PDF"